INTUCH นำทีม GULF-ADVANC วิ่งรับ “สารัชถ์” นั่งคุมบอร์ด “อินทัช” จับตา Synergy ใหญ่!
INTUCH นำทีม GULF-ADVANC บวกแรง ขานรับ “สารัชถ์” นั่งคุมบอร์ด “อินทัช” พร้อมดึง “สมิทธ์ พนมยงค์” พ่วง “ยุพาพิน-บังอร” ร่วมคณะ จับตาผู้ถือหุ้นไฟเขียว 1 ต.ค.นี้
INTUCH นำทีม GULF-ADVANC บวกแรง ขานรับ “สารัชถ์” นั่งคุมบอร์ด “อินทัช” พร้อมดึง “สมิทธ์” พ่วง “ยุพาพิน-บังอร” ร่วมคณะ
7 ก.ย. 2564

ผู้สื่อข่าวรายงานว่า ณ เวลา 10.40 น. ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC อยู่ที่ระดับ 196.50 บาท บวก 5 บาท หรือ 2.61% สูงสุดที่ระดับ 196.50 บาท ต่ำสุดที่ระดับ 192.50 บาท ด้วยมูลค่าการซื้อขาย 1.58 พันล้านบาท
ด้านราคาหุ้น บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF อยู่ที่ระดับ 42.50 บาท บวก 0.75 บาท หรือ 1.80% สูงสุดที่ระดับ 42.75 บาท ต่ำสุดที่ระดับ 41.75 บาท ด้วยมูลค่าการซื้อขาย 1.32 พันล้านบาท
เช่นเดียวกับ บริษัท อินทัช โฮลดิ้งส์ จำกัด (มหาชน) หรือ INTUCH อยู่ที่ระดับ 89.50 บาท บวก 2.75 บาท หรือ 3.17% สูงสุดที่ระดับ 89.75 บาท ต่ำสุดที่ระดับ 87.50 บาท ด้วยมูลค่าการซื้อขาย 782.22 ล้านบาท
โดยราคาหุ้นทั้ง 3 บริษัทปรับตัวเพิ่มขึ้นอย่างร้อนแรงในวันนี้หลังวานนี้ INTUCH แจ้งการปรับเปลี่ยนคณะกรรมการบริษัท โดยที่ประชุมคณะกรรมการ INTUCH รับทราบการลาออกของกรรมการจำนวน 7 ท่าน โดยจะมีผลตั้งแต่วันที่ 30 กันยายน 2564 เป็นต้นไป และแต่งตั้งกรรมการบริษัทจำนวน 8 ท่านเข้าดำรงตำแหน่งแทนกรรมการที่ลาออกจำนวน 7 ท่าน และแต่งตั้งกรรมการเพิ่มจำนวน 1 ท่าน ประกอบด้วย
กรรมการอิสระ 1.นายกานต์ ตระกูลฮุน, 2.นายจักรกฤศฏิ์ พาราพันธกุล, 3.นายคณิต วัลยะเพ็ชร์, 4.นางวรางค์ ไชยวรรณ
กรรมการตัวแทนผู้ถือหุ้น 5.นายสารัชถ์ รัตนาวะดี, 6.นางสาวยุพาพิน วังวิวัฒน์, 7.นางสาวบังอร สุทธิพัฒนกิจ และ 8.นายสมิทธ์ พนมยงค์
อย่างไรก็ตาม ขั้นตอนต่อจากนี้คือการนำเสนอเพื่อขออนุมัติต่อที่ประชุมวิสามัญผู้ถือหุ้นครั้งที่ 1/2564 ในวันที่ 1 ตุลาคม 2564
ด้าน บล.กรุงศรี ระบุในบทวิเคราะห์ (7 ก.ย.2564) แนะนำ “ซื้อ” ADVANC ราคาเป้าหมาย 210 บาท คาดหวัง Synergy ทางธุรกิจระหว่างกลุ่ม AIS และกลุ่ม GULF Energy และคาดหวังอัตราการจ่ายปันผลที่สูงขึ้นตามนโยบายของ GULF ที่ต้องการให้กลุ่ม AIS จ่ายปันผลในอัตราที่เหมาะสม